Document ID: 32001D0303

Απόφαση της Επιτροπής
της 11ης Απριλίου 2001
σχετικά με τον καθορισμό των όρων καταπολέμησης και εξάλειψης του αφθώδους πυρετού σε απειλούμενα με εξαφάνιση είδη κατ' εφαρμογή του άρθρου 13 της οδηγίας 85/511/ΕΟΚ
[κοινοποιηθείσα υπό τον αριθμό Ε(2001) 1107]
(Κείμενο που παρουσιάζει ενδιαφέρον για τον ΕΟΧ)
(2001/303/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία με την οδηγία 92/118/ΕΟΚ(2), και ιδίως το άρθρο 10,
την οδηγία 85/511/ΕΟΚ του Συμβουλίου, της 18ης Νοεμβρίου 1985, για τη θέσπιση κοινοτικών μέτρων για την καταπολέμηση του αφθώδους πυρετού(3), όπως τροποποιήθηκε τελευταία με την πράξη προσχώρησης της Αυστρίας, της Σουηδίας και της Φινλανδίας, και ιδίως το άρθρο 13 παράγραφος 3,
Εκτιμώντας τα ακόλουθα:
(1) Στο άρθρο 13 παράγραφος 3 της οδηγίας 85/511/ΕΟΚ προβλέπεται η διενέργεια επείγοντος εμβολιασμού.
(2) Οι αρχές που προβλέπονται στο εν λόγω άρθρο απαιτούν να σταθμίζεται η απόφαση για προσφυγή σε εμβολιασμό με βάση τα βασικά κοινοτικά συμφέροντα, τα οποία δεν πρέπει να τίθενται σε κίνδυνο.
(3) Μετά την εκδήλωση εστιών αφθώδους πυρετού στο Ηνωμένο Βασίλειο, τη Γαλλία, τις Κάτω Χώρες και την Ιρλανδία, η Επιτροπή εξέδωσε τις αποφάσεις 2001/172/ΕΚ(4), 2001/208/ΕΚ(5), 2001/223/ΕΚ(6) και 2001/234/ΕΚ(7) σχετικά με ορισμένα μέτρα προστασίας από τον αφθώδη πυρετό στο αντίστοιχο κράτος μέλος.
(4) Εκδόθηκε επίσης η απόφαση 2001/246/ΕΚ της Επιτροπής της 27ης Μαρτίου 2001(8), σχετικά με τον καθορισμό των όρων καταπολέμησης και εξάλειψης του αφθώδους πυρετού στις Κάτω Χώρες κατ' εφαρμογή του άρθρου 13 της οδηγίας 85/511/ΕΟΚ, με την οποία κατέστη δυνατό για τις Κάτω Χώρες να εφαρμόσουν ως μέτρο προφύλαξης τον προληπτικό εμβολιασμό πριν από τη θανάτωση ζώων των ευπαθών ειδών στις εκμεταλλεύσεις που ευρίσκονται σε στενή γειτνίαση με προσβεβλημένες ή ύποπτες εκμεταλλεύσεις, λαμβάνοντας υπόψη την επιδημιολογική κατάσταση και την υψηλή πυκνότητα ευπαθών ζώων σε ορισμένα τμήματα της επικράτειάς τους.
(5) Η θανάτωση απειλούμενων με εξαφάνιση ειδών που είναι ευπαθή στον αφθώδη πυρετό θα αποτελέσει ανεπιθύμητη απώλεια γενετικού υλικού και μπορεί ακόμη και να συνεπάγεται την εξάλειψη ενός είδους ως εκ τούτου, θα πρέπει στο μέτρο του δυνατού να προστατευθεί ένα τόσο πολύτιμο μέρος της κληρονομιάς του πλανήτη μας.
(6) Οι ζωολογικοί κήποι ή άλλοι καλώς καθορισμένοι εγκεκριμένοι ή εγγεγραμμένοι χώροι ενδιαίτησης απειλούμενων με εξαφάνιση ειδών που διατρέχουν κίνδυνο προσβολής πρέπει να εφαρμόζουν ορθές πρακτικές αναπαραγωγής, συμπεριλαμβανομένων όλων των αναγκαίων προφυλάξεων για την αποφυγή της πιθανής εισόδου, στους χώρους αυτούς ενδιαίτησης, του ιού του αφθώδους πυρετού.
(7) Σύμφωνα με το άρθρο 13 παράγραφος 3 της οδηγίας 85/511/ΕΟΚ, στις περιπτώσεις που οι αρμόδιες αρχές ενός κράτους μέλους πιστεύουν ότι η νόσος πιθανώς να θέσει σε κίνδυνο απειλούμενα με εξαφάνιση είδη ή άλλα ζώα, όπως εξαιρετικά σπάνιες φυλές ή ζώα χρησιμοποιούμενα για αναντικατάστατες και σοβαρές ερευνητικές εργασίες, τα οποία μπορεί επίσης να περιληφθούν κατά περίπτωση, είναι ενδεδειγμένο να ορισθεί ότι οι τεχνικές λεπτομέρειες για τον επείγοντα εμβολιασμό των ζώων αυτών πρέπει να εξειδικεύονται σε πρόγραμμα που μπορεί να υποβάλει το κράτος μέλος στην Επιτροπή, ως επιπρόσθετο μηχανισμό προστασίας τέτοιων ζώων των ευπαθών ειδών.
(8) Στο προς υποβολή πρόγραμμα πρέπει να περιλαμβάνονται λεπτομερή μέτρα για τη χρήση του εμβολιασμού, της ταυτοποίησης και του μετέπειτα ελέγχου των ενλόγω ζώων.
(9) Στην έκθεσή της από 10 Μαρτίου 1999, η Επιστημονική Επιτροπή για την Υγεία και την Ορθή Μεταχείριση των Ζώων προέβη σε συστάσεις σχετικά με τη στρατηγική επείγοντος εμβολιασμού κατά του αφθώδους πυρετού, οι οποίες πρέπει να ληφθούν υπόψη(9).
(10) Η προσφυγή σε οποιοδήποτε είδος εμβολιασμού, ακόμη και περιοριζόμενη σε ειδικές κατηγορίες ζώων τα οποία δεν αποτελούν κατά κύριο λόγο αντικείμενο εμπορίας, πιθανώς να συντείνει στο να θέσει σε κίνδυνο το καθεστώς ως προς τον αφθώδη πυρετό από την άποψη του διεθνούς εμπορίου και όχι μόνο για το κράτος μέλος ή το τμήμα της επικράτειάς του όπου διενεργείται ο εμβολιασμός.
(11) Η Επιτροπή, πριν λάβει απόφαση για επείγοντα εμβολιασμό, πρέπει να διασφαλίσει ότι τα μέτρα που θα ληφθούν περιλαμβάνουν τουλάχιστον τα προβλεπόμενα στο άρθρο 13 παράγραφος 3 πρώτη έως έκτη περίπτωση της οδηγίας 85/511/ΕΟΚ.
(12) Θα είναι ανάγκη να επανεξετασθούν οι παρούσες απαιτήσεις και οι κίνδυνοι για την εμπορία εμβολιασμένων ζώων που διαμένουν σε ζωολογικούς κήπους στο πλαίσιο της επιστημονικής επιτροπής και με το "Διεθνές γραφείο επιζωοτιών".
(13) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για τους σκοπούς της παρούσας απόφασης, νοούνται ως: Απειλούμενα με εξαφάνιση είδη νοούνται τα ζώα που υπάγονται στις εξής κατηγορίες: έχουν εκλείψει από την άγρια φύση, απειλούνται σε κρίσιμο βαθμό με εξαφάνιση, απειλούνται με εξαφάνιση και είναι εύτρωτα, όπως είναι εγγεγραμμένα στον τρέχοντα κατάλογο της IUCN - ερυθρός κατάλογος απειλούμενων ειδών που έχει συντάξει η Παγκόσμια ένωση διατήρησης.
Άρθρο 2
1. Τα κράτη μέλη διασφαλίζουν ότι οι ζωολογικοί κήποι ή άλλοι καλώς καθορισμένοι εγκεκριμένοι ή εγγεγραμμένοι χώροι ενδιαίτησης απειλούμενων με εξαφάνιση ειδών, που μπορεί να διατρέχουν κίνδυνο ενδεχόμενης μόλυνσης από εστίες αφθώδους πυρετού, εφαρμόζουν ορθές κτηνιατρικές πρακτικές και λαμβάνουν όλες τις αναγκαίες προφυλάξεις για να αποφεύγουν την πιθανή είσοδο, στους χώρους αυτούς ενδιαίτησης, του ιού του αφθώδους πυρετού. Τα μέτρα αυτά θα περιλαμβάνουν, στο μέτρο που είναι αναγκαίο: αναστολή μετακινήσεων προς χώρους ενδιαίτησης ευπαθών ειδών, διαμονή ευπαθών ειδών σε στεγασμένους χώρους, διασφάλιση ότι δεν έχει μολυνθεί η τροφή και η στρωμνή που αγοράζονται, αναστολή πρόσβασης του κοινού σε κλωβούς ζώων των ευπαθών ειδών, πρόληψη της επαφής και της σίτισης των ζώων αυτών από το κοινό, διασφάλιση ότι τα μέλη του προσωπικού δεν έρχονται σε επαφή με ευπαθή ζώα διαμένοντα εκτός του ζωολογικού κήπου και ότι δεν εισέρχονται σε περιοχές προστασίας και επιτήρησης κατά του αφθώδους πυρετού, πρόληψη επαφής με ευπαθή ζώα διαμένοντα εκτός του ζωολογικού κήπου, καθιέρωση μέτρων απολύμανσης στις πύλες εισόδου και στις προσπελάσεις εκάστης περιοχής εξυπηρέτησης, και προσωρινό κλείσιμο του ζωολογικού κήπου ή μερών αυτού. Τα μέτρα αυτά θα εξακολουθήσουν να εφαρμόζονται τουλάχιστον έως ότου τα κράτη μέλη είναι βέβαια ότι έχει επανέλθει σε συνθήκες ομαλής κατάστασης ο κίνδυνος προσβολής από τη νόσο.
2. Υπό την επιφύλαξη της οδηγίας 85/511/ΕΟΚ του Συμβουλίου, και ιδίως των άρθρων 4, 5 και 9, τα κράτη μέλη μπορεί να αποφασίσουν να προσφύγουν σε επείγοντα εμβολιασμό των ειδών που είναι ευπαθή στον αφθώδη πυρετό, σε ζωολογικές συλλογές απειλούμενων με εξαφάνιση ειδών, οι οποίες θεωρούνται ότι διατρέχουν κίνδυνο εφόσον ευρίσκονται σε απόσταση έως 25 χιλιόμετρα από εστία εκδήλωσης αφθώδους πυρετού, υπό τους παρατιθέμενους στο παράρτημα όρους.
Μπορεί να αποφασισθεί κατά περίπτωση από το οικείο κράτος μέλος να επεκταθεί ο ανωτέρω εμβολιασμός σε άλλα ζώα, όπως εξαιρετικά σπάνιες φυλές ή ζώα χρησιμοποιούμενα για αναντικατάστατες και σοβαρές ερευνητικές εργασίες, τα οποία θεωρούνται ότι αντιπροσωπεύουν ισοδύναμο κίνδυνο, υπό τους ίδιους όρους με τους προαναφερόμενους.
3. Πριν από την έναρξη εφαρμογής των μέτρων της παραγράφου 2, το κράτος μέλος υποβάλλει πρόγραμμα με σκοπό να βεβαιωθεί ότι τα άλλα κράτη μέλη και η Επιτροπή ενημερώνονται επίσημα για τις λεπτομέρειες που αφορούν ειδικότερα την επακριβή διεύθυνση και τόπο της συλλογής ζώων όπου πρόκειται να διενεργηθεί ο εμβολιασμός, συμπεριλαμβανομένου περιεκτικού σχεδίου των ορίων, των περιφραγμάτων και κλωβών των ζώων, συμπεριλαμβανομένων της ειδικής ταυτοποίησης, του αριθμού των προς εμβολιασμό ζώων ανά είδος μαζί με την ατομική τους ταυτότητα και τη θέση τους στο σχέδιο, τον τύπο του προς χρήση εμβολίου και του χρόνου οπότε θα ξεκινήσει και θα περατωθεί ο εμβολιασμός, και των περιστάσεων που υπαγορεύουν την απόφαση εφαρμογής των μέτρων.
4. Τα κράτη μέλη οφείλουν να διασφαλίζουν ότι τα ανωτέρω ζώα δεν αποτελούν αντικείμενο εμπορίας ή διακίνησης μεταξύ κρατών μελών, και ότι τα ζωικά τους προϊόντα δεν εισέρχονται στην ανθρώπινη τροφική αλυσίδα.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 11 Απριλίου 2001.

Labels: 0
6